KIRJALLINEN KYSYMYS E-0105/01 esittäjä(t): Camilo Nogueira Román (Verts/ALE) neuvostolle. Ruotsin hallituksen esittämät lausunnot puheenjohtajakautensa prioriteeteista - työttömyys.



Virallinen lehti nro 340 E , 04/12/2001 s. 0012 - 0013



KIRJALLINEN KYSYMYS E-0105/01 esittäjä(t): Camilo Nogueira Román (Verts/ALE) neuvostolle (1. helmikuuta 2001) Aihe: Ruotsin hallituksen esittämät lausunnot puheenjohtajakautensa prioriteeteista - työttömyys Ruotsin hallitus on juuri lausunut, että sen puheenjohtajakauden ensisijaiset tavoitteet ovat laajentuminen, ympäristönsuojelu ja työllistäminen. Kolmannen prioriteetin osalta Ruotsi on varmaankin tietoinen, että Euroopan unionissa työllisyys kulkee käsi kädessä rikkauden kanssa, eli rikkaimmilla alueilla työttömyysaste on pienin ja köyhimmillä alueilla kaikkein suurin. Aluekehityspolitiikkaa, jota toteutetaan pääasiallisesti rakennerahastojen ja erityisesti EAKR:n kautta, pitäisikin täydentää eurooppalaisella työllisyyspolitiikalla, jota edellä mainitun tavoitteen mukaisesti pitäisi soveltaa lähinnä rakennerahastojen tukea saavilla alueilla. Tällaiselle eurooppalaiselle työllisyyspolitiikalle tarvitaan erityisrahoitusta talousarviosta. Mihin toimiin Ruotsi aikoo ryhtyä puheenjohtajakaudellaan etusijalle asettamansa työllisyyspolitiikan edistämiseksi? Aikooko Ruotsi edistää aluekehityspolitiikkaa täydentävää eurooppalaista työllisyyspolitiikkaa, jolle myönnetään erityisrahoitusta Euroopan unionin talousarviosta? Vastaus (16. heinäkuuta 2001) Kuten arvoisa parlamentin jäsen toteaa, eräs Ruotsin tärkeä tavoite puheenjohtajakaudellaan on jatkaa työllisyyden alan yhteistyön edistämistä. Alan eurooppalainen strategia tukeutuu Amsterdamin sopimukseen, ja sitä on kehitetty vuonna 1997 Luxemburgissa kokoontuneesta Eurooppa-neuvostosta lähtien. Tähän myös Luxemburgin prosessiksi kutsuttuun strategiaan kuuluu suuntaviivamenettely, joka käsittää arviointi- ja valvontamekanismit, kansalliset toimintasuunnitelmat ja jäsenvaltioille annettavat suositukset. Strategia on osoittautunut tehokkaaksi ja edistää työllisyyden alan yhteistyötä. Kevään 2001 aikana yhteistyötä on jatkettu valtion- ja hallitusten päämiesten Lissabonin huippukokouksessa maaliskuussa 2000 hyväksymän laaja-alaisen aloitteen pohjalta. Siinä vahvistettuja työllisyyttä, talousuudistuksia ja sosiaalista yhteenkuuluvuutta koskevia strategisia tavoitteita tarkasteltiin Eurooppa-neuvoston kokouksessa Tukholmassa 23. ja 24. maaliskuuta 2001. Kokous oli ensimmäinen vuosittain keväisin pidettävä huippukokous, jonka aiheena ovat talous- ja sosiaalikysymykset. Tukholman Eurooppa-neuvosto korosti keinoja, joita olisi käytettävä Euroopan mallin uudistamiseksi ja Lissabonin Eurooppa-neuvostossa määritellyn tulevan vuosikymmenen strategisen päämäärän saavuttamiseksi. Kyseisenä päämääränä on tulla maailman kilpailukykyisimmäksi ja dynaamisimmaksi tietoon perustuvaksi taloudeksi, joka kykenee ylläpitämään kestävää talouskasvua, luomaan uusia ja parempia työpaikkoja ja lisäämään sosiaalista yhteenkuuluvuutta. Eurooppa-neuvosto hyväksyi varauksetta periaatteen, jonka mukaan talousuudistus, työllisyys ja sosiaalipolitiikka tukevat toisiaan. Tukholman Eurooppa-neuvosto on erityisesti tarkastellut sitä, miten voidaan luoda uusia ja parempia työpaikkoja, nopeuttaa talousuudistusta, uudistaa Euroopan sosiaalista mallia ja käyttää hyväksi uutta teknologiaa. Jälkimmäisen kysymyksen osalta olisi huomattava, että rakennerahastojen vuosia 2000-2006 koskevan uuden ohjelmoinnin puitteissa Euroopan unioni antaa jäsenvaltioille huomattavaa taloudellista tukea näiden työllisyyspolitiikkojen laatimiseen ja toteuttamiseen. Euroopan työllisyysstrategian puitteissa Euroopan unioni myöntää tulevien seitsemän vuoden aikana lähes 60 miljardia euroa Euroopan sosiaalirahastolle tavoitteenaan - edistää suurempaa taloudellista ja sosiaalista yhteenkuuluvuutta Euroopan unionissa, - edistää työpaikkojen luomista ja kilpailukykyä Euroopan unionissa sijoittamalla ammattitaidon kehittämiseen, - tukea työmarkkinoiden erityistarpeita yhteisön niillä alueilla, jotka ovat kehityksestä jäljessä, - vahvistaa Lissabonin Eurooppa-neuvostossa tehtyjä sitoumuksia dynaamiseen tietoon perustuvan talouden edistämiseksi, - sijoittaa inhimillisiin voimavaroihin ja koulutusinfrastruktuuriin niin, että uusien tekniikoiden valmistelu ja käyttöönotto saatetaan päätökseen, - antaa kaikkien nauttia talouskasvun hedelmistä, - poistaa miesten ja naisten työllisyyden välinen ero. Yhteisön toiminta, myös Ruotsin puheenjohtajakaudella, vastaa siis hyvin arvoisan parlamentin jäsenen esittämiin huolenaiheisiin.